钦定古今图书集成/明伦汇编/家范典/第064卷 > 《赠弟白马王彪》前人
## 钦定古今图书集成/明伦汇编/家范典/第064卷 > 《赠弟白马王彪》前人

谒帝承明庐，逝将归旧疆。清晨发皇邑，日夕过首阳。
伊洛旷且深，欲济川无梁。汎舟越洪涛，怨彼东路长。
修坂造云日，我马元以黄。鸱枭鸣衡轭，豺狼当路衢。
苍蝇间白黑，谗巧令亲疏。欲还绝无迳，揽辔止踟蹰。
秋风发微凉，寒蝉鸣我侧。原野何萧条，白日忽西匿。
感物伤我怀，抚心长叹息。丈夫志四海，万里犹比邻。
何必同衾裯，然后展殷勤。仓卒骨肉情，能不怀苦辛。